Visit Site
Recommended byColombia
రూపాయి విలువ పడిపోవడానికి ప్రధాన కారణం పెరుగుతున్న ఇంధన ధరలు. దీంతోపాటు రిజర్వ్ బ్యాంక్ ఆఫ్ ఇండియా తాజా సమీక్షలో పాలసీ రేట్లను స్థిరంగా ఉంచడంతో కరెన్సీ పతనం కొనసాగుతోంది.
మరోవైపు.. చైనా సెంట్రల్‌ బ్యాంకు తీసుకున్న నిర్ణయం డాలరు బలోపేతానికి కారణమైంది. ఆదివారం జరిగిన సమావేశంలో చైనా సెంట్రల్‌ బ్యాంకు రిజర్వ్‌ రిక్వాయర్‌మెంట్‌ రేషన్స్‌ (ఆర్‌ఆర్‌ఆర్‌)లో 1 శాతం కోత విధిస్తున్నట్లు ప్రకటించింది. దీని ద్వారా ఆ దేశ బ్యాంకింగ్‌ వ్యవస్థకు 109.2 బిలియన్‌ డాలర్ల నగదు అందనుంది. అమెరికా-చైనా మధ్య వాణిజ్య యుద్ధ పరిస్థితులు నెలకొన్న నేపథ్యంలో చైనా ఈ నిర్ణయం తీసుకుంది. చైనా నిర్ణయం కారణంగా డాలరు మరింత బలపడుతోంది.
రూపాయి విలువ పతనంతో పాటు స్టాక్ మార్కెట్లలో నష్టాలు కొనసాగుతున్నాయి. వరుస నష్టాల నేపథ్యంలో విదేశీ మదుపరులు తమ సంపదను పెట్టుబడుల నుంచి వెనక్కి తీసేసుకుంటున్నారు. గత నాలుగు సెషన్లలో మొత్తం రూ.9,300 కోట్లు ఎఫ్‌పీఐలు వెనక్కి వెళ్లిపోయాయి. విదేశీ పోర్టు ఫోలియో ఇన్వెస్టర్లు తమ పెట్టుబడులను పెద్ద మొత్తంలో వెనక్కి తీసేసుకుంటుండటంతో రూపాయి విలువ మరింత దిగజారే పరిస్థితి నెలకొంది.